Åge Starheim (Fremskrittspartiet), 2006-12-04:
Komiteen legg fram ei delt innstilling i samband med framlegget frå stortingsrepresentantane Kari Lise Holmberg, Olemic Thommessen og Bent Høie om utviding av opningstida i offentleg sektor. Dei som står bak forslaget, ønskjer å utvikle ein offentleg sektor som er open, og som yter tenester når innbyggjarane treng det. Forslagsstillarane meiner offentlege kontor på same måten som butikkar må vere tilpassa eit moderne arbeids- og familieliv. Dei meiner også det er enkle og billige grep som skal til, jf. forslaget om målsetjingar for betre opningstider. I brev av 27. oktober 2006 frå Fornyings- og administrasjonsdepartementet ved statsråd Heidi Grande Røys går det fram at Regjeringa ikkje støttar forslaget. Regjeringa er likevel samd med forslagsstillarane i at det er viktig at offentleg sektor yter gode og tidsriktige tenester, med stor grad av tilgjengelegheit for innbyggjarane. Fleirtalet i komiteen – som består av Arbeidarpartiet, Sosialistisk Venstreparti, Kristeleg Folkeparti og Senterpartiet – er til liks med forslagsstillarane oppteke av at offentleg sektor yter gode tenester, og at det er god tilgjengelegheit. Fleirtalet viser til at det er ulike behov for ulike delar av landet. Dei meiner difor det må vere lokale myndigheiter, saman med dei tilsette og leiarane på dei forskjellige kontora, som eignar seg best til å fastsetje opningstidene. Eg går ut frå at representantane frå fleirtalet sjølve vil gjere greie for sine synspunkt og sine meiningar i saka, og at dei også tek opp si eiga tilråding. Framstegspartiet viser til at vi i dag lever i eit samfunn der næringslivet og spesielt tenesteytande næring har tilpassa seg samfunnskrav og samfunnsønske som betyr at folk har tilgang til tenester langt utover det tidsrommet som var vanleg for berre nokre tiår sidan. I dag er det ikkje uvanleg at enkelte tenesteytande næringar har døgnope. Eg kan vise til at på ein såpass liten plass som Måløy i Sogn og Fjordane kan ein handle matvarer og diverse andre varer heile døgnet. Det vert sagt frå dagleg leiar i denne butikken at det er først utpå natta kundane kjem for å handle. Framstegspartiet meiner ikkje at offentleg sektor skal ha døgnopne kontor. Vi er likevel samde med forslagsstillarane i at ein bør vedta klare målbare målsetjingar om betre opningstider i offentleg sektor. Hovudgrunnen for dette er etter Framstegspartiet sitt syn at offentleg tilsette er til for innbyggjarane og skal yte ein service overfor innbyggjarane rundt om i landet som er tilpassa det som innbyggjarane er vane med elles, og det som er generelle ønske frå innbyggjarane. Det betyr at offentleg sektor må gjere sitt beste for å vere tilpassa dagens moderne arbeids- og familieliv. Vi har også registrert argument frå innbyggjarane rundt om i landet som går på at dei har vanskar med å få tid til å besøkje offentlege kontor utan å måtte ta seg fri frå arbeidsplassen sin – dette på grunn av at mange offentlege kontor stengjer før eller samtidig med mange industriarbeidsplassar. Dette er ikkje tilfredsstillande etter Framstegspartiet sitt syn. Framstegspartiet er difor samd med forslagsstillarane i at service overfor den yrkesaktive delen av befolkninga bør prioriterast høgt ved ein kombinasjon av lengre opningstider samt digitalisering av offentleg tenesteyting. Framstegspartiet er samd i at nokre statlege kontor, eksempelvis dei med stor publikumspågang, skal vere opne til kl. 18 på kvardagar og i nokre tilfelle på laurdagar. Framstegspartiet støttar også forslagsstillarane i at statlege kontor med publikumsframmøte skal i løpet av denne stortingsperioden ha løysingar for telefonbetening fram til kl. 18 på kvardagar og frå kl. 10 til kl. 14 på laurdagar. Gjennom nettstadene MinSide og norge.no skal statlege etatar gje informasjon og tilby personlege, elektroniske tenester heile døgnet. Dette skal vere på plass i løpet av 2007. Framstegspartiet kan ikkje sjå at det er eit heilt urimeleg krav vi stiller til offentleg sektor, dersom offentleg sektor har som mål å tilby tenester til sitt publikum som er i samsvar med det kravet som det same publikumet stiller til anna tenesteytande næring. Framstegspartiet er klar over at det vil vere utgifter knytt til utvida opningstid, og at ein må organisere arbeidet i statlege etatar på litt andre måtar enn ein gjer i dag. Arbeidstida til dei tilsette må forskyvast, og dermed må ein rekne med nokre utgifter i samband med ei slik ordning. Sett opp mot ein forbetra service overfor publikum, noko som vi er visse på vil verte møtt med stor tilfredsheit blant publikum, er dette verdt utgiftsauken. Eg tek opp forslaget frå mindretalet i komiteen.